<classify> CHAMA cha Wananchi CUF kimesema kwa sasa kinaelekeza nguvu zake kwenye maandalizi ya uchaguzi mkuu wa mwakani wa madiwani, wabunge na Rais.Kimesema hakina mpango wa kufanya maandamano siku ya kupiga kura katika Uchaguzi wa Serikali za Mitaa keshokutwa, kama inavyovumishwa na baadhi ya watu na mitandao ya kijamii. Kwamba baadhi ya watu na mitandao hiyo, wamekuwa wakivumisha hivyo tangu kilipotangaza kujitoa katika uchaguzi huo.Hayo yalielezwa juzi na Mwenyekiti wa Taifa wa CUF, Profesa Ibrahim Lipumba alipotoa maazimio ya Baraza Kuu la Uongozi la chama hicho. Baraza hilo lilifanya kikao chake cha kawaida Novemba 13-15 jijini Dar es Salaam.Lipumba pichani alidai kutokana na figisu figisu zilizojitokeza katika Uchaguzi huo wa Serikali za Mitaa na kusababisha asilimia 98 ya wagombea wa chama hicho kuenguliwa, kwa sasa wameona ni vyema kuyajenga matawi kwa ajili ya uchaguzi mkuu mwakani. Tunaamini hatua hiyo itatusaidia kudhibiti mpango uliotumiwa katika uchaguzi wa wa serikali za mitaa.Matawi yatatuongezea mtaji wa wanachama katika maeneo yote na hivyo kukifanya chama kuwa na nguvu, alisema Profesa Lipumba. Alisema CUF imeamua kukaa kimya tangu ilipotoa tamko la kujitoa katika uchaguzi huo. Kwamba kwa sasa inaendelea na mipango yake ya ujenzi wa matawi hayo na siyo kupanga maandamo, kama baadhi ya watu wanavyodai.Profesa Lipumba alisema kama kweli chama hicho, kingekuwa kina nia ya kufanya maandamano hayo, kingefuata utaratibu kiliyowahi kuutumia mwaka 2001, kwa kupita na kutoa taarifa katika matawi yote, lakini pia katika vyombo vya usalama, kama taratibu zinavyotaka. Akizungumzia maazimio yaliyofikiwa, alisema Baraza Kuu limeiagiza Kamati ya Utendaji ya Taifa, kuwasiliana na viongozi wa dini na wadau wengine nchini, kujadili hatma ya taifa kutokana na hali iliyojitokeza katika Uchaguzi wa keshokutwa wa Serikali za Mitaa.Mbali na hilo, Profesa Lipumba alisema Baraza Kuu linawapa pole Watanzania kutokana na kuwa na maisha magumu yasiyo na furaha na hiyo inatokana na taarifa ya Umoja wa Mataifa ya Furaha Duniani ya Mwaka 2019, inayoonesha Tanzania inashika nafasi ya 153, kati ya nchi 156, zilizofanyiwa utafiti juu ya hali ya furaha. Aidha, alisema CUF inaikumbusha serikali kujenga nyumba za Polisi ili wawe na makazi bora. Pia kwamba chama hicho kinataka polisi waruhusiwe kuhamia katika makazi mapya, yaliyopo eneo la Kilongawima na Mikocheni jijini Dar es Salaam.  <topic>: kitaifa 